Itä-Suomen yliopistolla Kuopiossa on löydetty uusi kemian menetelmä. Sen avulla voidaan valmistaa kemikaaleja entistä ympäristöystävällisemmin.

Uusi menetelmä löydettiin vahingossa toisen tutkimuksen yhteydessä. Farmasian laitoksen yliopistotutkija Petri Turhanen oli kehittämässä laboratoriomenetelmää ATP-johdannaisen valmistukseen, kun analyysissa paljastui entuudestaan tuntematon reaktio.

Uusi menetelmä perustuu kationinvaihtohartsiin eli eräänlaiseen happoon. Sitä käytetään kemiallisten reaktioiden synnyttämiseen.

Vihreä kemia yhä tärkeämpää

Menetelmä on monella tapaa ympäristölle eduksi. Ensinnäkin kationinvaihtohartsia voidaan uusiokäyttää. Toisekseen menetelmällä voidaan valmistaa kemikaaleja entistä nopeammin ja alhaisemmissa lämpötiloissa, mikä säästää energiaa.

– Jos mietitään teollisuuden skaalaa, niin lämpötilan alentaminen voi säästää energiaa huomattavasti, sanoo yliopistotutkija Petri Turhanen.

Menetelmän avulla kemikaalien valmistuksessa voidaan myös käyttää ympäristöystävällisempiä ja myrkyttömiä liuottimia.

Vihreässä kemiassa pyritään kehittämään yhdisteitä mahdollisimman ympäristöystävällisesti ja energiatehokkaasti sekä välttämään myrkyllisiä ja haitallisia lähtöaineita. Sen painoarvo kemian tutkimuksessa on noussut ilmastonmuutoksen ja muovin aiheuttamien ympäristöongelmien myötä, sanoo Turhanen.

– Kyllähän ne muutokset lähtevät jo täältä ruohonjuuritasolta.